吐綬鳥詞
作者：劉禹錫
朝代：唐

paragraphs: 越山有鳥翔寥廓，嗉中天綬光若若。
越人偶見而奇之，因名吐綬江南知。
四明天姥神仙地，朱鳥星精鍾異氣。
赤玉彫成彪炳毛，紅綃翦出玲瓏翅。
湖煙始開山日高，迎風吐綬盤花絛。
臨波似染瑯琊草，映葉疑開阿母桃。
花紅草綠人間事，未若靈禽自然貴。
鶴吐明珠暫報恩，鵲銜金印空爲瑞。
春和秋霽野花開，翫景尋芳處處來。
翠幕雕籠非所慕，珠丸柘彈莫相猜。
棲月啼煙凌縹緲，高林先見金霞曉。
三山仙路寄遙情，刷羽揚翹欲上征。
不學碧雞依井絡，願隨青鳥向層城。
太液池中有黃鵠，憐君長向高枝宿。
如何一借羊角風，來聽簫韶九成曲。